परकोटायुक्त शहर में साले की होली क्षेत्र में साला-परिवार के बहुत कम लोग रहते हैं। इस क्षेत्र में होलिका-दहन के लिए साला-वंशज के सभी सदस्य व उनके सगे-साथी ब्राह्मण एक निश्चित स्थान से सामूहिक रूप से गेवर के रूप में लोक-प्रतीक-देवता ’’गोदोजी‘‘ को लेकर रवाना होते हैं। एक निश्चित हद या सीमा तक पहुँच कर दूसरी जाति जैसे छंगाणी गेवर के रूप आकर गोदोजी पर गुलाल डालते हैं तब वे आगे एक साथ रवाना होते हैं। कुछ दूर जाकर फिर रूक जायें और बायें तरफ के रास्ते से रत्ताणी व मूधांडा सेवगों की गेवर आती है। वे भी लाल गुलाबी नामक गीत गाते आते हैं। गुलाल उडाते हैं। तब आगे रवाना होते हैं और सभी जातियों के व्यक्ति निर्धारित स्थान पर पहुँचते हैं और साला-वंशज के दीवान मोहता परिवार के बुजुर्ग सदस्य होली का दहन मन्त्रोच्चारण के साथ करते हैं और ब्राह्मण साथी जातियाँ होलिका के चारों तरफ लकडियाँ लिये चक्कर लगाते हैं और गीत गाते हैं। जब होलिका-दहन होने लगता है तब नवदम्पती, नवजात शिशु आदि का ढुंढणा किया जाता है। लोग नवदम्पती को गोद लेने की माँग करते हैं। अर्थात दूल्हा दुल्हन को गोद में उठाये। इसकी माँग बड़े-बुजुर्ग करते हैं। उनकी बात उन्हें माननी पड़ती हैं और इस तरह पूरे शहर में होलिका-दहन के साथ धुलण्डी प्रारम्भ हो जाती है। युवा वर्ग रातभर टोलियों में घूमते रहते हैं। अगले दिन पूरे शहर में होली परवान पर होती है।